**И Н Ф О Р М А Ц И Ј А**

**О СТАЊУ МАЛОЉЕТНИЧКЕ ДЕЛИНКВЕНЦИЈЕ НА ПОДРУЧЈУ ГРАДА**

**БИЈЕЉИНА**

Програмом рада Скупштине градa Бијељина за 2020. годину предвиђено је разматрање Информације о стању малољетничке делинквенције на подручју града Бијељина у претходној, 2019. години.

Информација је сачињена на основу података којима располажу Полицијска управа Бијељина, и Центар зa социјални рад Бијељина.

Циљ Информације је да се сагледају стање

и проблеми у овој области како би се могле предузимати одговарајуће превентивне мjере на сузбијању малољетничког преступништва.

Преступништво младих има приоритет у рјешавању код институција чији је задатак да раде на евидентирању, санкционисању, праћењу, превенцији и ресоцијализацији малољетних преступника. То су првенствено центри за социјални рад, полиција, судови и тужилаштва.

Кроз информацију која следи, сумираће се резултати рада институција са посебним освртом на број починилаца кривичних дјела, њихову феноменологију и актуелне проблеме са којима се суочавају малољетници и њихове породице, али и институције у свом раду.

Према малољетницима који се налазе у сукобу са законом примјењују се посебна правила поступања која су уређена Законом о заштити и поступању са дјецом и малољетницима у кривичном поступку („Службени гласник Републике Српске“ брoj 1/11) . Према овом Закону, појам дјетета и малољетника дефинише се на следећи начин:

* Дијете је свако лице које није навршило 18 година;
* Према дјетету, које у вријеме извршења кривичног дјела није навршило 14 година, не могу се изрећи кривичне санкције – то су кривично неодговорна лица и према њима мјере изриче и проводи орган старатељства;
* Малољетницима коју су навршили 14 а нису навршили 18 година, уколико почине кривично дјело, могу се изрећи санкције и друге мјере предвиђене законом

У следећој табели дајемо приказ броја евидентираних малољетника у сукобу са законом (починилаца кривичних дела) добијених од Центра јавне безбједности Бијељина, Окружног тужилаштава у Бијељини, Основног суда у Бијељини и Центра за социјални рад Бијељина.

|  |  |  |  |  |  |
| --- | --- | --- | --- | --- | --- |
| Установа | 2013 | 2014 | 2015 | 2016 | 2017 |
| Центар јавне безбиједности | 111 | 49 | 39 | 34 | 45 |
| Тужилаштво | 170 | 54 | 87 | 90 | 96 |
| Основни суд | 10 | 12 | 14 | 13 | 10 |
| Центар за социјални рад | 105 | 42 | 42 | 34 | 75 |

*Табела 1. Малољетници у сукобу са законом*

Из табеле се види да је број малолетника у сукобу са законом ( извршилаца кривичних дела и прекршаја) мањи из године у годину. Али то ни у ком случају не можемо квалификовати као смањење малолетничког преступништва и проблема у понашању малолетника. Последњих година дошло је до свеобухватније примене Закона о поступању са децом и малолетницима у кривичном поступку, уз тенденцију све веће примјене алтернативних мера. Реакције надлежних институција су сада свеобухватније и правовремене када су починиоци у питању.

**Полицијска управа Бијељина**

У седишу које покрива Полицијска управа Бијељина, у току 2019. године, надлежном Тужилаштву достављено је 33 извештаја против 38 малољетна лица починиоца кривичних дјела и то за два малолетника до 14 година старости, 4 малољетника узраста од 14-16 година и 32 малољетника узраста од 16-18 година. Један малолетник је женског пола док су 37 мушког пола.

Ова лица починила су 42 кривичних дјела, од чега је: 27 против имовине , 4 кривична дјела „Против живота и тела“; 7 кривичних дјела против здравља људи , 13 кривична дјела „Тешка крађа“; 11 кривичних дјела „Крађа“; 3 кривично дјело „Оштећење туђе ствари“ 1 разбојништво, ; 2 тешке телесне повреде, 2 тјелесне повреде, 5 кривичних дјела „Омогућавање уживања опојних дрога и 4 кривична ,,Неовлаштена производња и промет опојних дрога,, као и 3 остала кривична дјела.

У претходној години, малољетним лицима, од стране полицијских службеника, изречена је једна мера полицијског упозорења .

Полицијска Управа Бијељина у протеклом периоду проводила је низ превентивних активности везаних за малољетнике у сукобу са законом и то: „Школски полицајац“, „Отворена врата“ и „Међународни дан борбе против злоупотребе и коришћења дрога“, којим поводом су подјељење брошуре и промотивни материјал за грађане.

У протеклој години Полицијска Управа је, на основу „Плана превентивних активности на спречавању и сузбијању малољетничке делинквенције у основним и средњим школама на подручју Републике Српске“ реализовала предавања у свим основним и средњим школама, ученицима седмог разреда основних школа и првог разреда средњих школа. У реализацији ових активности учествовало је 11 полицијских службеника.

Сарадња са надлежним субјектима, Тужилаштвом, Основним судом, Центром за социјални рад, основним и средњим школама и здравственим установама, била је на задовољавајућем нивоу, а сарадња одвијала се континуирано кроз размјену података, информација, консултација, потписивања протокола и сл. У школама је редовно присутан школски полицајац, који сарађује са наставним особљем и ученицима.

Проблеми са којима се сусреће Полицијска Управа Бијељина приликом рада са малољетницима, огледају се у недостатку установа за смјештај и преваспитавање младих, прихватилишта и сл. Оснивањем оваквих установа извршило би се адекватно збрињавање и васпитање малољетника са проблематичним развојем. Овај проблем, Полицијска Управа је у више наврата, истицала надлежним институцијама, владиним и невладиним организацијама, јер су малољетници и даље препуштени улици и понављању кривичних дјела.

**Центар за социјални рад Бијељина**

У 2019. години Центар за социјални рад Бијељина регистровао је укупно 160 малољетника са различитим облицима девијантног понашања. Од тог броја, 47 малољетника је у сукобу са законом;10 малољетника починило је кривична дјела (4 кривична дела учешће у тучи, неовлаштена производља и промет опојних дрога 4 кривична дела, 2 кривична дела наношење тешке телесне повреде) ; 37 малољетника извршило је прекршаје (14 прекршаја из Закона о јавном реду и миру и23 прекршаја из Закона о безбједности саобраћаја).

Изречено је укупно 94 васпитне мјере и то: 43 судска укора, 2 упућивања у васпитно поправни дом, 6 појачаних надзора родитеља, 10 васпитних мјера појачаног надзора органа старатељства, једно полицијско упозорење и 29 других судских одлука- наредби о непокретању поступка, начело опортунитета.

Упоређујући податке у односу на 2018. годину, може се констатовати да је број малолетника у сукобу са законом и дјеце са асоцијалним облицима понашања приближно једнак. Нешто је већи број изречених васпитних мера . Било је два упућивања у Васпитно поправни дом у Бања Луци.

Малољетничка делинквенција и даље се појављује са најразличитијом феноменолошком сликом и све већом тенденцијом асоцијалног понашања код деце нижег школског узраста. Видљиво је да у току 2019. године није забележено вршње кривичних дела имовинског карактера што је раније било доминатна појава. Све већи број је извршилаца кривичних дела учешћа у тучама и неовлаштена производња и промет опојних дрога. Савремено друштво пред нас ставља изазове у васпитању деце али и изазове у раду институција када је ова проблематика у питању. Феноменологија извршења кривичних дела сада је значајно условљена модерним технологијама, друштвеним мрежама и утицајем медија, као и транзицојом кроз коју пролази читаво друштво и савремена породица.

У току 2019. године настављене су активности сарадње са школама на подручју Града Бијељина у оквиру пројекта,,Брига о деци - заједничка одговорност и обавеза,,. Овај пројекат реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе. Радници Центра за социјални рад стални су чланови тима и заједно са другим члановима у оквиру школе радили су на рјешавању различитих проблема дјеце и омладине.

Настављен је рад и у Радној групи за заштиту и безбједност дјеце на подручју Града Бијељина, која је у току 2019. године рјешавала осам случајева дјеце у високом ризику и бавила се проблемом просјачења и сузбијања истог.

У току 2019. године завршене су активности Министарства правде и Министарства здравља и социјалне заштите у циљу провођења алтернативних мјера према малољетницима, чиме су створени сви предуслови за примјену ових мјера .Ради се о мерама ,,укључивање у рад без накнаде у корист хуманитарне организације или послове социјалног, локалног или еколошког садржаја,, као и обука за провођење поступка посредовања код примене васпитних препорука ,,лично извињење оштећеном и накнада штете оштећеном,,. Циљ ових мера је да се малолетницима који први пут почине кривична дела а покажу искрено кајање и мотив за променом, омогући вансудски третман.

Превентивне активности јесу кључ у раду у овој области али нису свемогуће и не решавају све проблеме. За починице кривичних дела, те оне који имају озбиљне проблеме у понашању потребан је интензиван институционални третман, посебно са малолетницима који имају психичке проблеме или су зависници. Сем васпитно поправног дома у Бања Луци не постоји друга установа за ресоцијализацију и пружање подршке малолетницима. Недостатак капацитета за рад са овако сложеним проблемима, може имати далекосежне последице по децу и њихове породице.

Посебно осетљива категорија су деца жртве или сведоци кривичних дела, које је и Закон препознао као такву. Према њима се примењују посебне мере заштите и рад са њима захтева већу сензитивност и посвећеност у раду.

Саветовалишта за младе и породицу такође су ресурс који може дати значајне резултате у превенцији малолетничке делинквенције и пружити подршку породици у кризи. Стратегијом развоја града Бијељина, отварање Саветовалишта је један од препознатих модела подршке младима .

Дневни центри су се показали као добар модел рада са децом која испољавају блаже облике асоцијалног понашања и одличан су превентивни ресурс.

***Дневни центар за дјецу у ризику***

Дневни центар за децу у ризику наставио је са радом уз међусобну сарадњу између ЈУ Центра за социјални рад Бијељина и Алијансе Франко Бетоли за период од 2019-2021 године. Рад Дневног центра финансирао је Град Бијељина.

У току 2019.године услугу Дневног центра за дјецу у ризику користила су 53 корисника (дјеца са друштвено неприхватљивим понашањем/ склона скитњи, бјежању, непослушна дјеца, дјеца ометена породичним приликама, дјеца из породица које су оптерећене разводима бракова, дјеца са проблемима у васпитно образовном процесу/дјеца која тешко прате наставни процес, која бјеже са наставе, која непоштују ауторитет, која имају велики број неоправданих изостанака, дјеца под старатељством, дјеца из хранитељских породица, дјеца са проблемима у адаптацији на социјалну средину, дјеца са различитим проблемима личности итд).

У 2019. години у Дневном центру за дјецу у ризику остварено је:

* 1927 посјетаДневномцентруза дјецу
* 653 часова подршке у учењу
* 149 различитих групних и креативних радионица
* 223 различите радионице психоцијалне подршке
* преко 500 сати индивидуалних разговора са дјецом.

Сврха упућивања у Дневни центар за дјецу у ризику била је да се дјеци, кроз организоване и осмишљене програме, пружи подршка и унаприједи квалитет живота, како би се што боље интегрисали у ширу социјалну средину.

Активности које су се проводиле у Дневном центру за дјецу у ризику одвијале су се кроз:

- подршку у учењу за дјецу која имају проблем у савладавању наставног плана и програма, а која су предложена од стране школе и других институција а упућена су путем Центра за социјални рад;

- организовање индивидуалних и групних третмана са дјецом у ризику;

-организовање радно-окупационих, односно едукативних активности које подстичу развој нових знања и вјештина;

-организовање слободног времена у складу са потребама и интересовањем корисника, организовање пригодних културно-забавних садржаја у оквиру дневног боравка,спортских активности, уређења простора и сл;

-рад на подстицању сарадње међу институцијама.

Настављена је сарадња са Основним школама са подручја Града Бијељина, Педагошким факултетом из Бијељине и Филозофским факултетом у Тузли.

Реализоване су и следеће активности : Обиљежавање Априла – мјесеца чистоће у сарадњи са комуналном полицијом (Акција „ Природом против пластике “);Спортски дан у градском парку; „Игре без граница“- у сарадњи са НВО за дјецу са потешкоћамау развоју „Нада; Излети у Еко-камп ; Обиљежавање „Дјечије недеље“;Посјета омбудсмана за дјецу РС; учешће у пројекту„ Укључи ме постојим и ја“ у сарадњи са представницима Градске управе и Градске организације породицазаробљених и погинулих бораца и несталих цивила РС; Излети, подјела пакетића и представа и друго.

У току 2019. године имплементиран је пилот пројекат „Социјална инклузија дјеце у ризику“ који је за циљ имао подршку дјеци у ризику и њихову већу социјалну укљученост у друштвену средину.

Дневни центар за децу у ризику показао је још једном да је важан ресурс у раду са дјецом која имају проблема и у наредном периоду треба јачати капацитете и услуге које се могу реализовати кроз овај програм.

ЗАКЉУЧЦИ

* Јачати капацитете Дневног центра за децу у ризику( повећањем броја и капацитета услуга) као ресурса подршке у превентивним активностима спречавања малолетничке делинквенције и подршке деци у ризику
* Радити на успостављању саветовалишта за породицу и дјецу
* Спроводити мјере примарне превенције малољетничког преступништва
* Наставити сарадњу са институцијама, посебно са основним и средњим школама на подручју Града Бијељина

Бијељина, септембар 2020. године

**ОБРАЂИВАЧИ**

**ЈУ ЦЕНТАР ЗА СОЦИЈАЛНИ РАД БИЈЕЉИНА**

**ПОЛИЦИЈСКА УПРАВА БИЈЕЉИНА**